SAMART วิ่งเกือบ 4% เก็งผลประกอบการฟื้นในครึ่งปีหลัง กูรูแนะ “ซื้อ”
SAMART วิ่งเกือบ 4% ณ เวลา 10.24 น. ราคาอยู่ที่ 20.50 บ. บวก 0.70 บ. หรือ 3.54% สูงสุดที่ 20.70 บ. ต่ำสุดที่ 20.10 บ. มูลค่าซื้อขายที่ 153.68 ลบ. โดย บล.เคเคเทรด แนะ “ซื้อ” ให้เป้า 24.50 บ. หลังมองว่าผลประกอบการจะฟื้นในครึ่งปีหลัง อีกทั้งคาดได้ประโยชน์จากการย้ายสายไฟฟ้าลงดิน
3 ก.ย. 2558

ผู้สื่อข่าวรายงานว่า ราคาหุ้นบริษัท สามารถคอร์ปอเรชั่น จำกัด (มหาชน) หรือ SAMART ณ เวลา 10.24 น. ราคาอยู่ที่ 20.50 บาท บวก 0.70 บาท หรือ 3.54% สูงสุดที่ 20.70 บาท ต่ำสุดที่ 20.10 บาท มูลค่าซื้อขายที่ 153.68 ล้านบาท ขณะที่ดัชนีตลาดหุ้นไทยโดยรวมบวก 0.61%

บล.เคเคเทรด ระบุในบทวิเคราะห์ (3 ก.ย.) ว่างานย้ายสายไฟฟ้าลงดินเป็นปัจจัยบวกต่อราคาหุ้น SAMART จากประเด็นข่าว ครม.มีมติอนุมัติแผนงานเปลี่ยนระบบสายไฟฟ้าอากาศเป็นสายใต้ของการไฟฟ้านครหลวง (กฟน.) วงเงินลงทุน 1.43 แสนล้านบาท เพื่อเสริมสร้างภูมิทัศน์และเพิ่มความปลอดภัย ข่าวนี้ทำให้เกิดกระแสเก็งกำไรในหุ้นที่ตลาดมองว่า ธุรกิจเกี่ยวข้องและมีโอกาสได้รับงานดังกล่าวจากภาครัฐ
ทั้งนี้มองว่า หุ้นบริษัทหนึ่งที่มีโอกาสได้รับประโยชน์เช่นกัน คือ SAMART (“ซื้อ”, มูลค่าเหมาะสม 24.50 บาท) เนื่องจาก SAMART มีบริษัทลูกคือ บริษัท เทด้า จำกัด (TEDA) เคยรับงานและติดตั้งอุปกรณ์สถานีไฟฟ้าของการไฟฟ้านครหลวง (กฟน.) แล้ว เมื่อมีงานโครงการใหม่ๆ ของ กฟน. คาดว่าเทด้า ก็น่าจะมีโอกาสได้งานด้วย เพราะ กฟน. เป็นลูกค้าเดิมอยู่แล้ว
ส่วน SAMART คาดว่า ผลประกอบการจะฟื้นตัวในครึ่งปีหลัง ด้วยแรงหนุนจากผลประกอบการของ SAMTEL ซึ่งเป็นบริษัทลูก ที่เริ่มมีสัญญาณการฟื้นตัวตั้งแต่ไตรมาส 2/58 หลังเริ่มมีงานใหม่เข้ามาเพิ่มขึ้น รวมทั้งมีแผนจะเข้าประมูลงานใหม่ที่เป็นโครงการขนาดใหญ่เพิ่มในไตรมาส 3/58-ไตรมาส 4/58
อย่างไรก็ดี เนื่องจากงานเปลี่ยนสายไฟฟ้าลงดิน เป็นโครงการขนาดใหญ่ที่มีระยะทางยาวกว่า 262 กม.และวงเงินสูงถึงกว่า 1.43 แสนล้านบาท ดังนั้นคาดว่าจะมีหลายบริษัทที่มีประวัติการรับงานประมูลจากภาครัฐ เข้ามามีส่วนร่วมกับโครงการนี้ด้วย ดังนั้น แนะนำว่า ควรเก็งกำไรบนประเด็นข่าวนี้ด้วยความระมัดระวัง เพราะหุ้นหลายบริษัทมีการปรับตัวขึ้นแรงเพื่อรับข่าวตั้งแต่วานนี้แล้ว